HR Službeni list Europske unije C 299/4

Obavijest o pokretanju revizije nakon isteka antidampinških mjera koje se primjenjuju na uvoz određenog željeznog ili čeličnog pribora za cijevi podrijetlom iz Republike Koreje i Malezije

2013/C 299/05

Nakon objavljivanja obavijesti o skorom isteku (1) antidampinških mjera na snazi za uvoz određenog željeznog ili čeličnog pribora za cijevi podrijetlom iz Republike Koreje i Malezije, Europska komisija („Komisija”) primila je zahtjev za reviziju na temelju članka 11. stavka 2. Uredbe Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (2) („osnovna Uredba”).

1. Zahtjev za reviziju

Zahtjev je 26. lipnja 2013. podnio Odbor za zaštitu interesa industrije pribora za čeono zavarivanje Europske unije („podnositelj zahtjeva”) u ime proizvođača koji predstavljaju preko 25 % ukupne proizvodnje određenog željeznog ili čeličnog pribora za cijevi u Uniji.

2. Proizvod obuhvaćen revizijom

Proizvod obuhvaćen revizijom jest pribor za cijevi (osim lijevanog pribora, prirubnica i pribora s navojem), od željeza ili čelika (ne uključujući nehrđajući čelik), s najvećim vanjskim promjerom od 609,6 mm ili manjim, vrste koja se upotrebljava za čeono zavarivanje ili u druge svrhe, podrijetlom iz Republike Koreje i Malezije („dotične zemlje”), trenutačno obuhvaćen oznakama KN ex 7307 93 11, ex 7307 93 19 i ex 7307 99 80.

3. Postojeće mjere

Mjere koje su trenutačno na snazi odnose se na konačnu antidampinšku pristojbu uvedenu Uredbom Vijeća (EZ) br. 1001/2008 (3) kako je zadnje izmijenjena Uredbom Vijeća (EU) br. 363/2010 (4).

4. Razlozi za reviziju

Zahtjev se temelji na razlozima da bi istek mjera za posljedicu vjerojatno imao ponavljanje dampinga i štete industriji Unije.

4.1.1. Tvrdnja o vjerojatnosti ponavljanja dampinga

S obzirom na trenutačni nedostatak znatnog obujma uvoza iz Republike Koreje u Uniju, tvrdnja o vjerojatnosti ponavljanja dampinga za Republiku Koreju temelji se na usporedbi domaće cijene s izvoznom cijenom (na razini franko tvornica) proizvoda obuhvaćenog revizijom pri prodaji Sjedinjenim Američkim Državama radi izvoza.

U nedostatku pouzdanih podataka o domaćim cijenama za Maleziju i s obzirom na trenutačni nedostatak znatnog obujma uvoza iz Malezije u Uniju, tvrdnja o vjerojatnosti ponavljanja dampinga temelji se na usporedbi izračunate uobičajene vrijednosti (troškovi proizvodnje, prodajni, opći i administrativni troškovi (POA) i dobit) u Maleziji s izvoznom cijenom (na razini franko tvornica) proizvoda obuhvaćenog revizijom pri prodaji Sjedinjenim Američkim Državama radi izvoza.

Na temelju gore navedenih usporedbi, kojima se pokazuje damping, podnositelj zahtjeva tvrdi da postoji vjerojatnost ponavljanja dampinga iz dotičnih zemalja.

4.1.2. Tvrdnja o vjerojatnosti ponavljanja štete

Podnositelj zahtjeva tvrdi da postoji vjerojatnost ponavljanja štete. U tom pogledu podnositelj zahtjeva pružio je dokaze prima facie da bi se, u slučaju da mjere prestanu vrijediti, trenutačna razina uvoza proizvoda obuhvaćenog revizijom iz dotičnih zemalja u Uniju vjerojatno povećala zbog postojanja neiskorištenog kapaciteta/potencijala proizvodnih postrojenja proizvođača izvoznika u dotičnim zemljama.

Podnositelj zahtjeva tvrdi da je stanje industrije Unije i dalje osjetljivo i da bi svako daljnje znatno povećanje uvoza iz dotičnih zemalja po dampinškim cijenama vjerojatno uzrokovalo još veću štetu industriji Unije.

5. Postupak

Utvrdivši nakon savjetovanja sa Savjetodavnim odborom da postaje dostatni dokazi za opravdano pokretanje revizije nakon isteka mjera, Komisija pokreće reviziju u skladu s člankom 11. stavkom 2. osnovne Uredbe.

Revizijom nakon isteka mjera utvrdit će se je li vjerojatno da bi istek mjera doveo do nastavka ili ponavljanja dampinga proizvoda obuhvaćenog revizijom podrijetlom iz dotičnih zemalja i do nastavka ili ponavljanja štete industriji Unije.

5.1. Postupak za određivanje vjerojatnosti nastavka ili ponavljanja dampinga

Proizvođači izvoznici (5) proizvoda obuhvaćenog revizijom iz dotičnih zemalja, uključujući one koji nisu surađivali u ispitnim postupcima koji su doveli do mjera na snazi, pozvani su na sudjelovanje u ispitnom postupku Komisije.

5.1.1. Proizvođači izvoznici u ispitnom postupku

5.1.1.1. Postupak za odabir proizvođača izvoznika na koje će se odnositi ispitni postupak u Republici Koreji

(a) Uzorkovanje

S obzirom na mogući velik broj proizvođača izvoznika u Republici Koreji uključenih u ovu reviziju nakon isteka mjera te radi dovršetka ispitnog postupka unutar propisanog roka, Komisija može ograničiti proizvođače izvoznike na koje će se odnositi ispitni postupak na razuman broj odabirom uzorka (taj se postupak naziva i „uzorkovanje”). Uzorkovanje će se provesti u skladu s člankom 17. osnovne Uredbe.

Kako bi se Komisiji omogućilo da odluči je li uzorkovanje potrebno i kako bi mogla odabrati uzorak odluči li da jest, od svih proizvođača izvoznika, ili predstavnika koji djeluju u njihovo ime, uključujući one koji nisu surađivali u ispitnim postupcima koji su doveli do mjera na koje se odnosi trenutačna revizija, traži se da se jave Komisiji. Te strane to moraju učiniti u roku od 15 dana od datuma objave ove obavijesti u Službenom listu Europske unije, osim ako nije drukčije određeno, i to tako da Komisiji dostave podatke o svojem trgovačkom društvu ili trgovačkim društvima zatražene u Prilogu A ovoj obavijesti.

Kako bi prikupila podatke koje smatra potrebnima za odabir uzorka proizvođača izvoznika, Komisija će kontaktirati tijela Republike Koreje, a može kontaktirati i sva poznata udruženja proizvođača izvoznika.

Sve zainteresirane strane koje žele dostaviti bilo kakve druge relevantne informacije u vezi s odabirom uzorka, isključujući prethodno zatražene podatke, moraju to učiniti u roku od 21 dana od objave ove obavijesti u Službenom listu Europske unije, osim ako nije drukčije određeno.

Ako je potreban uzorak, proizvođače izvoznike može se odabrati na temelju najvećeg reprezentativnog obujma izvoza u Uniju koji se može razumno ispitati u raspoloživom vremenu. Komisija će o društvima koja odabere za uvrštenje u uzorak obavijestiti sve poznate proizvođače izvoznike, tijela Republike Koreje i udruženja proizvođača izvoznika preko tijela Republike Koreje bude li to primjereno.

Kako bi prikupila podatke koje smatra potrebnima za svoj ispitni postupak u vezi s proizvođačima izvoznicima, Komisija će poslati upitnike proizvođačima izvoznicima koje odabere za uvrštenje u uzorak, svim poznatim udruženjima proizvođača izvoznika i tijelima Republike Koreje.

Svi proizvođači izvoznici odabrani za uvrštenje u uzorak i sva poznata udruženja proizvođača izvoznika morat će dostaviti ispunjen upitnik u roku od 37 dana od datuma obavijesti o odabiru uzorka, osim ako nije drukčije određeno.

U upitniku će se tražiti podaci o, među ostalim, strukturi društva/društava proizvođača izvoznika, djelatnostima društva/društava u vezi s proizvodom obuhvaćenim revizijom, trošku proizvodnje, prodaji proizvoda obuhvaćenog revizijom na domaćem tržištu dotične zemlje i o prodaji proizvoda obuhvaćenog revizijom Uniji.

Ne dovodeći u pitanje moguću primjenu članka 18. osnovne Uredbe, trgovačka društva koja su pristala biti uvrštena u uzorak, ali ne budu odabrana za uvrštenje u uzorak smatrat će se društvima koja surađuju („proizvođači izvoznici koji surađuju, a nisu u uzorku”).

5.1.1.2. Postupak za odabir proizvođača izvoznika na koje će se odnositi ispitni postupak u Maleziji

Svi proizvođači izvoznici i udruženja proizvođača izvoznika u Maleziji pozivaju se da stupe u kontakt s Komisijom, po mogućnosti putem elektroničke pošte, bez odlaganja, ali najkasnije 15 dana nakon objave ove obavijesti u Službenom listu Europske unije, osim ako nije drukčije određeno, kako bi se javili i zatražili upitnik.

Kako bi prikupila podatke koje smatra potrebnima za svoj ispitni postupak u vezi s proizvođačima izvoznicima, Komisija će poslati upitnike poznatim proizvođačima izvoznicima u Maleziji, svim poznatim udruženjima proizvođača izvoznika i tijelima te zemlje.

Proizvođač izvoznik i, kada je primjenjivo, udruženja proizvođača izvoznika moraju dostaviti ispunjeni upitnik u roku od 37 dana od datuma objave ove obavijesti u Službenom listu Europske unije, osim ako nije drukčije određeno.

U upitniku će se tražiti podaci o, među ostalim, strukturi društva/društava proizvođača izvoznika, djelatnostima društva/društava u vezi s proizvodom obuhvaćenim revizijom, trošku proizvodnje, prodaji proizvoda obuhvaćenog revizijom na domaćem tržištu dotične zemlje i o prodaji proizvoda obuhvaćenog revizijom Uniji.

5.1.2. Nepovezani uvoznici u ispitnom postupku (6) (7)

Nepovezani uvoznici proizvoda obuhvaćenog revizijom iz dotičnih zemalja u Uniju pozvani su na sudjelovanje u ovom ispitnom postupku.

S obzirom na mogući velik broj nepovezanih uvoznika uključenih u ovu reviziju nakon isteka mjera te radi dovršetka ispitnog postupka unutar propisanog roka, Komisija može ograničiti nepovezane uvoznike na koje će se odnositi ispitni postupak na razuman broj odabirom uzorka (taj se postupak naziva i „uzorkovanje”). Uzorkovanje će se provesti u skladu s člankom 17. osnovne Uredbe.

Kako bi se Komisiji omogućilo da odluči je li uzorkovanje potrebno i kako bi mogla odabrati uzorak odluči li da jest, od svih nepovezanih uvoznika, ili predstavnika koji djeluju u njihovo ime, uključujući one koji nisu surađivali u ispitnim postupcima koji su doveli do mjera na koje se odnosi trenutačna revizija, traži se da se jave Komisiji. Te strane to moraju učiniti u roku od 15 dana od datuma objave ove obavijesti u Službenom listu Europske unije, osim ako nije drukčije određeno, i to tako da Komisiji dostave podatke o svojem trgovačkom društvu ili trgovačkim društvima zatražene u Prilogu B ovoj obavijesti.

Kako bi prikupila podatke koje smatra potrebnima za odabir uzorka nepovezanih uvoznika, Komisija može kontaktirati i sva poznata udruženja uvoznika.

Sve zainteresirane strane koje žele dostaviti bilo kakve druge relevantne informacije u vezi s odabirom uzorka, isključujući gore zatražene podatke, moraju to učiniti u roku od 21 dana od objave ove obavijesti u Službenom listu Europske unije, osim ako nije drukčije određeno.

Ako je potreban uzorak, uvoznike se može odabrati na temelju najvećeg reprezentativnog obujma izvoza u Uniju koji se može razumno ispitati u raspoloživom vremenu. Komisija će o društvima koja odabere za uvrštenje u uzorak obavijestiti sve poznate nepovezane uvoznike i udruženja uvoznika.

Kako bi prikupila podatke koje smatra potrebnima za svoj ispitni postupak, Komisija će poslati upitnike nepovezanim uvoznicima u uzorku i svim poznatim udruženjima uvoznika. Te strane moraju dostaviti ispunjen upitnik u roku od 37 dana od obavijesti o odabiru uzorka, osim ako nije drukčije određeno.

U upitniku će se tražiti podaci o, među ostalim, strukturi njihova društva/njihovih društava, djelatnostima društva/društava u vezi s proizvodom obuhvaćenim revizijom i prodaji proizvoda obuhvaćenog revizijom.

5.2. Postupak za određivanje vjerojatnosti nastavka ili ponavljanja štete

Kako bi se utvrdilo postoji li vjerojatnost nastavka ili ponavljanja štete industriji Unije, proizvođači proizvoda obuhvaćenog revizijom iz Unije pozvani su na sudjelovanje u ispitnom postupku Komisije.

5.2.1. Proizvođači iz Unije u ispitnom postupku

S obzirom na velik broj proizvođača iz Unije uključenih u ovu reviziju nakon isteka mjera te radi dovršetka ispitnog postupka unutar propisanog roka, Komisija je odlučila ograničiti proizvođače iz Unije na koje će se odnositi ispitni postupak na razuman broj odabirom uzorka (taj se postupak naziva i „uzorkovanje”). Uzorkovanje se provodi u skladu s člankom 17. osnovne Uredbe.

Komisija je odabrala privremeni uzorak proizvođača iz Unije. Zainteresirane strane mogu naći podatke u spisu za pregled. Zainteresirane strane pozivaju se da pogledaju spis za pregled (radi toga bi trebale kontaktirati Komisiju na jedan od načina navedenih dolje u odjeljku 5.6.). Ostali proizvođači iz Unije, ili predstavnici koji djeluju u njihovo ime, uključujući proizvođače iz Unije koji nisu surađivali u ispitnim postupcima koji su doveli do mjera na snazi, koji smatraju da postoje razlozi zašto bi trebali biti uvršteni u uzorak moraju kontaktirati Komisiju u roku od 15 dana od datuma objave ove obavijesti u Službenom listu Europske unije.

Sve zainteresirane strane koje žele dostaviti bilo kakve druge relevantne informacije u vezi s odabirom uzorka moraju to učiniti u roku od 21 dana od objave ove obavijesti u Službenom listu Europske unije, osim ako nije drukčije određeno.

Komisija će o društvima koja konačno odabere za uvrštenje u uzorak obavijestiti sve poznate proizvođače iz Unije i/ili udruženja proizvođača iz Unije.

Kako bi prikupila podatke koje smatra potrebnima za svoj ispitni postupak, Komisija će poslati upitnike proizvođačima iz Unije u uzorku i svim poznatim udruženjima proizvođača iz Unije. Te strane moraju dostaviti ispunjen upitnik u roku od 37 dana od obavijesti o odabiru uzorka, osim ako nije drukčije određeno.

U upitniku će se tražiti podaci o, među ostalim, strukturi njihova društva/njihovih društava i financijskom i gospodarskom stanju društ(a)va.

5.3. Postupak za ocjenu interesa Unije

Potvrdi li se vjerojatnost nastavka ili ponavljanja dampinga i štete, prema članku 21. osnovne Uredbe donijet će se odluka o tome bi li zadržavanje antidampinških mjera bilo u interesu Unije. Proizvođači, uvoznici i udruženja koja ih predstavljaju, korisnici i udruženja koja ih predstavljaju, i organizacije koje predstavljaju potrošače iz Unije pozvani su da se jave u roku od 15 dana od datuma objave ove obavijesti u Službenom listu Europske unije, osim ako nije drukčije određeno. Kako bi sudjelovale u ispitnom postupku, organizacije koje predstavljaju potrošače moraju u istom roku dokazati da postoji objektivna veza između njihove djelatnosti i proizvoda obuhvaćenog revizijom.

Strane koje se jave u gore navedenom roku Komisiji mogu dostaviti podatke o interesu Unije u roku od 37 dana od datuma objave ove obavijesti u Službenom listu Europske unije, osim ako nije drukčije određeno. Ti se podaci mogu dostaviti ili u slobodnom formatu ili ispunjavanjem upitnika koji je pripremila Komisija. U svakom slučaju, podaci dostavljeni prema članku 21. uzet će se u obzir samo ako pri dostavi budu potkrijepljeni činjeničnim dokazima.

5.4. Ostali pisani podnesci

Podložno odredbama ove obavijesti, sve zainteresirane strane pozivaju se da iznesu svoje stavove, dostave podatke i prilože dokaze u potporu njima. Osim ako je drukčije određeno, podaci i dokazi u potporu njima moraju se dostaviti Komisiji u roku od 37 dana od datuma objave ove obavijesti u Službenom listu Europske unije.

5.5. Mogućnost za raspravu sa službama Komisije nadležnima za ispitni postupak

Sve zainteresirane strane mogu zatražiti raspravu sa službama Komisije nadležnima za ispitni postupak. Svi zahtjevi za raspravu moraju biti u pisanom obliku i u njima moraju biti navedeni razlozi na kojima se temelje. Zahtjev za raspravu o pitanjima u vezi s početnim stupnjem ispitnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nadalje, zahtjevi za raspravu moraju se podnijeti u rokovima koje je Komisija odredila u komunikaciji sa stranama.

5.6. Upute za sastavljanje pisanih podnesaka i slanje ispunjenih upitnika te korespondenciju

Svi pisani podnesci, uključujući podatke zahtijevane u ovoj obavijesti, ispunjeni upitnici i korespondencija zainteresiranih strana za koje se zahtijeva povjerljivo postupanje nose oznaku „Ograničeno” (8).

Od zainteresiranih strana koje daju povjerljive podatke zahtijeva se da dostave sažetke tih podataka koji nisu povjerljivi prema članku 19. stavku 2. osnovne Uredbe koji će nositi oznaku „Na pregled zainteresiranim stranama”. Ti sažetci moraju biti dovoljno detaljni kako bi se omogućilo razumijevanje suštine podataka dostavljenih kao povjerljivih. Ako zainteresirana strana koja daje povjerljive podatke ne dostavi sažetak tih podataka koji nije povjerljiv u zahtijevanom formatu i zahtijevane kakvoće, ti se podaci mogu zanemariti.

Od zainteresiranih strana zahtijeva se da sve podneske i zahtjeve dostave u elektroničkom formatu (podneske koji nisu povjerljivi putem elektroničke pošte, a one koji jesu na CD-u ili DVD-u),i moraju navesti svoje ime, adresu, adresu elektroničke pošte te brojeve telefona i telefaksa. Međutim, sve punomoći, potpisane potvrde i njihove ažurirane verzije uz odgovore na upitnike moraju se dostaviti u papirnatom obliku, tj. poštom ili osobno na adresu navedenu niže u tekstu. Ako zainteresirana strana ne može svoje podneske i zahtjeve dostaviti u elektroničkom formatu, odmah mora kontaktirati Komisiju u skladu s člankom 18. stavkom 2. osnovne Uredbe. Dodatne informacije u vezi s korespondencijom s Komisijom zainteresirane strane mogu naći na odgovarajućoj web-stranici na web-mjestu Glavne uprave za trgovinu: http://ec.europa.eu/trade/tackling-unfair-trade/trade-defence

Adresa Komisije za korespondenciju:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Faks +32 22990205

E-pošta za pitanja dampinga i Prilog A: TRADE-TPF-DUMPING@ec.europa.eu

E-pošta za sva ostala pitanja i Prilog B: TRADE-TPF-INJURY@ec.europa.eu

6. Nesuradnja

U slučajevima u kojima zainteresirana strana odbija pristup ili na neki drugi način ne pruža potrebne podatke u određenim rokovima, ili ako znatno ometa ispitni postupak, nalazi, pozitivni ili negativni, mogu se donijeti na temelju raspoloživih podataka u skladu s člankom 18. osnovne Uredbe.

Ako se utvrdi da je zainteresirana strana dostavila lažne ili obmanjujuće podatke, ti se podaci mogu zanemariti i mogu se upotrebljavati raspoloživi podaci.

Ako zainteresirana strana ne surađuje, ili surađuje samo djelomično i zbog toga se nalazi temelje na raspoloživim podacima u skladu s člankom 18. osnovne Uredbe, rezultati mogu biti manje povoljni za stranu nego što bi bili da je surađivala.

7. Službenik zadužen za rasprave

Zainteresirane strane mogu zatražiti intervenciju Službenika zaduženog za rasprave Glavne uprave za trgovinu. Službenik zadužen za rasprave djeluje kao posrednik između zainteresiranih strana i službi Komisije nadležnih za ispitni postupak. Službenik zadužen za rasprave pregledava zahtjeve za pristup spisu, sporove u vezi s povjerljivosti dokumenata, zahtjeve za produljenje rokova i zahtjeve za raspravu trećih strana. Službenik za raspravu može organizirati raspravu s pojedinim zainteresiranim stranama i posredovati kako bi osigurao da se prava na obranu zainteresiranih strana u potpunosti ostvaruju.

Zahtjev za raspravu sa Službenikom zaduženim za rasprave trebalo bi podnijeti u pisanom obliku u njemu bi trebali biti navedeni razlozi na kojima se on temelji. Zahtjev za raspravu o pitanjima u vezi s početnim stupnjem ispitnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nadalje, zahtjevi za raspravu moraju se podnijeti u rokovima koje je Komisija odredila u komunikaciji sa stranama.

Službenik zadužen za rasprave omogućit će i održavanje rasprave u koju će biti uključene strane kako bi se omogućilo predstavljanje različitih stavova i pobijajućih tvrdnji o pitanjima u vezi s, među ostalim, vjerojatnosti nastavka ili ponavljanja dampinga i štete te interesom Unije.

Zainteresirane strane mogu naći dodatne informacije i podatke za kontakt na web-stranicama Službenika zaduženog za rasprave na web-mjestu Glavne uprave za trgovinu: http://ec.europa.eu/trade/tackling-unfair-trade/hearing-officer/index_en.htm

8. Plan ispitnog postupka

Ispitni postupak završit će, prema članku 11. stavku 5. osnovne Uredbe, u roku od 15 mjeseci od datuma objave ove obavijesti u Službenom listu Europske unije.

9. Mogućnost za zahtijevanje revizije prema članku 11. stavku 3. osnovne Uredbe

S obzirom na to da je ova revizija nakon isteka mjera pokrenuta u skladu s odredbama članka 11. stavka 2. osnovne Uredbe, njezini nalazi neće dovesti do izmjene postojećih mjera, nego do ukidanja ili zadržavanja tih mjera u skladu s člankom 11. stavkom 6. osnovne Uredbe.

Bude li ijedna zainteresirana strana smatrala da je revizija mjera opravdana kako bi se omogućila izmjena mjera, ta strana može zahtijevati reviziju prema članku 11. stavku 3. osnovne Uredbe.

Strane koje žele podnijeti zahtjev za tu reviziju, koja bi se provela neovisno o reviziji nakon isteka mjera koja se spominje u ovoj obavijesti, mogu kontaktirati Komisiju na prethodno navedenu adresu.

10. Obrada osobnih podataka

Svi osobni podaci prikupljeni u ovom ispitnom postupku obrađivat će se u skladu s Uredbom (EZ) br. 45/2001 Europskog parlamenta i Vijeća o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (9).

(1) SL C 36, 8.2.2013., str. 24.

(2) SL L 343, 22.12.2009., str. 51.

(3) SL L 275, 16.10.2008., str. 18.

(4) SL L 107, 29.4.2010., str. 1.

(5) Proizvođač izvoznik jest svako društvo u dotičnim zemljama koje proizvodi proizvod obuhvaćen revizijom i izvozi ga na tržište Unije, bilo izravno ili preko treće strane, uključujući sva njegova povezana društva uključena u proizvodnju, domaću prodaju ili izvoz proizvoda obuhvaćenog revizijom.

(6) Samo uvoznici koji nisu povezani s proizvođačima izvoznicima mogu biti uvršteni u uzorak. Uvoznici koji su povezani s proizvođačima izvoznicima moraju ispuniti Prilog 1. upitniku za te proizvođače izvoznike. U skladu s člankom 143. Uredbe Komisije (EEZ) br. 2454/93 o utvrđivanju odredaba za provedbu Carinskog zakonika Zajednice, osobe se smatraju povezanima samo ako: (a) je jedna službenik ili direktor poduzeća u vlasništvu druge osobe ili obratno; (b) su pravno priznati partneri u poslu; (c) su poslodavac i posloprimac; (d) je jedna od njih izravni ili neizravni vlasnik, nadzire ili posjeduje 5 % ili više glavnih dionica s pravom glasa i dionica; (e) jedna izravno ili neizravno nadzire drugu; (f) su izravno ili neizravno pod nadzorom treće osobe; (g) zajedno izravno ili neizravno nadziru treću osobu; ili (h) su članovi iste obitelji. Osobe će se smatrati članovima iste obitelji samo ako su u jednom od sljedećih odnosa jedna s drugom: (i.) suprug i supruga; (ii.) roditelj i dijete; (iii.) brat i sestra (i polubrat i polusestra); (iv.) djed ili baka i unuk ili unuka; (v.) ujak ili ujna i tetak ili tetka i stric ili strina i nećak ili nećakinja; (vi.) roditelj supružnika, zet ili snaha; (vii.) šurjak i šurjakinja. (SL L 253, 11.10.1993., str. 1.). U tom kontekstu „osoba” znači svaka fizička ili pravna osoba.

(7) Podaci koje dostave nepovezani uvoznici mogu se upotrebljavati i u ostalim vidovima ispitnog postupka osim utvrđivanja dampinga.

(8) Dokument s oznakom „Ograničeno” dokument je koji se smatra povjerljivim prema članku 19. Uredbe Vijeća (EZ) br. 1225/2009 (SL L 343, 22.12.2009., str. 51.) i članku 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je i dokument zaštićen prema članku 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(9) SL L 8, 12.1.2001., str. 1.

PRILOG A